《慧觉孜师绿筠轩》
宋代·释道潜

绿筠萧萧含爽籁，幽姿冷落人难爱。壁间但有谪仙词，声名自到江湖外。

当年创轩非壮观，局促帘栊日亏蔽。一朝经画有底难，推倒墙头了无碍。

坐挹西南十里山，彩翠浮空屹相对。开池凿圃增气象，佳致真为一方最。

鸟声鸣春春渐融，兰芽蕙出初蒙茸。

我来正值新雨定，弄日吹香闻座中。主人散策邀我步，池南池北聊从容。

会待龙孙添夏荫，借君此地眠清风。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。